khistorydata/jeongjo-sjw-relations huggingface dataset:
정조 5년
校理李頤祥疏曰。伏以臣。於本月二十日。從邸便。伏承傳敎下者。蓋以靑臺報災。聖心惕厲。旣降減膳之命。又勅執藝之義。責躬之諭。求助之誠。藹然周至於十行之內。丁寧懇惻。有可以泣鬼神而孚豚魚者。臣雙擎莊誦。嗚咽感歎。繼又伏見大臣三司。連章累牘。對揚休命。嗚呼。君臣上下。至誠交修。如此而其有不感回天心。消弛災沴也邪。殷桑之枯。宋熒之徙。臣方拭目攢祝。而只緣臣見叨之職。義在必辭。縣道疏籲。屢瀆宸嚴。今不敢揚揚隨人。輒入文字。孤負聖德。若隕淵谷。仍於十萬意外。擢授臣以弘文館校理。旬日之中。寵除聯翩。臣誠惝怳踧踖。不省所措也。噫。臣八年通藉。一味居外。縉紳大夫。不識臣何狀。而獨賴我殿下拔之衆棄。紆以異渥。轉輾拂拭。愈往愈摯。臣中夜撫膺。但有淸淚。臣雖至愚。豈不知含恩畏義竭力供職之爲萬一報效之圖。而第以士夫廉防。大關世道。緣臣去就。貽累淸朝。甚非平日讀書事君之志也。此臣所以寧被重譴。未敢冒膺者。聖上在上。臣不飾辭。伏乞天地父母。俯賜矜察。特命選部。刊臣侍從之望。仍令有司。治臣逋慢之罪。卽臣日夕所祈祝也。臣雖急於乞免。而愚衷耿耿。更申煎前說焉。嗚呼。自古有國之大義。莫先於討亂賊。此義伸而後倫彝可明。凶醜可戢。朝廷可正。人心可悅。人心悅而後。天休亦滋至矣。是以大舜誅四凶。而天秩敍庶頑息。百工釐天下服。而景星慶雲。出乎其間。考之經史。粲然可徵。不幸近者。此義晦塞。元惡大憝。未伏常刑。王綱不振。公議莫伸。則倫常之盭敗。凶逆之疊出。朝象之泮渙。人心之咈鬱固也。惟彼仁愛之天。詎無警告之災哉。應旨章奏。日積公車。而其所匡救。不出此義。尤可見天人一理。沕然相符者。倘殿下觀變玩占。悔往追來。亟揮乾斷。夬從輿論。使靑丘一域。煥然知有君臣之義。則殲魁之化。可期無刑之治矣。服人之休。將見興雲之祥矣。臣之所望於殿下者。恥不及於堯舜。假使臣承命趨朝。日侍邇班。區區規勉。惟此而已。玆於前後辭疏。輒此附陳。誠願殿下。勿以人而廢其言焉。臣無任屛營祈懇之至。答曰。省疏具悉。爾名未見於白簡。何以謂情勢。附陳事前已悉諭。爾其勿辭察職。
정조 5년
辛丑十一月初一日初更。上御誠正閣。坐直承旨入侍時。左副承旨金宇鎭。假注書趙衍德。編修官張顯慶。記事官金鳳顯。以次進伏訖。上曰。兵曹參議疏中。以禁軍之積滯。言其弊端。而今此久勤則無數。初仕窠則只止六七窠。終難以善爲區處矣。宇鎭曰。海伯密符。尙未修納。何以爲之乎。上曰。明日修納。可也。命退。承史以次退出。
정조 5년
辛丑十一月初一日辰時。上御誠正閣。時原任大臣三使臣藥房提調同爲入侍時。領府事金尙喆。領敦寧李溵。判府事鄭弘淳。領議政徐命善。判府事李徽之。藥房提調鄭民始。副提調嚴璹。上使黃仁點。副使洪秀輔。書狀官林錫喆。同副承旨鄭志儉。記事官趙興鎭金鳳顯。別兼春秋李集斗。醫官吳道炯。以次進伏訖。尙喆曰。夜間聖候未寧之節。若何。而寢睡水剌之節。比昨日。何如。上曰。感氣則比昨欲減。而咳嗽尙不止息。故寢睡終不能安穩。可悶。命善曰。感氣和解。則膈痰稍緩。故咳嗽自然出矣。上謂仁點等曰。方在靜攝中。妨於引接。而卿等出疆之日。在卽故雖不搔洗。果爲召見矣。當寒遠程。爲念萬萬。而一行之好好往還。是予之望也。仁點等曰。臣等今方出疆。而聖候之欠和。旣是一時之微感。當於不日內平復。而區區下情。焦迫不可進言矣。命仁點等先退。命善等曰。醫官旣已待令。使之診候。何如。上曰。今則凡百欲減。置之。好矣。命善曰。伏聞昨日藥院擧行。極爲駭然。當該掌務官。拿問嚴處。提調副提調不能檢飭之失。亦不可無警。竝從重推考。何如。上曰。提調推考。依爲之。掌務官事。今番姑爲參酌。可也。出擧條尙喆曰。先祖寶鑑。今幾畢校正矣。進獻一次。姑待列朝寶鑑纂修。同時擧行。恐似得宜。敢此仰稟矣。上曰。依爲之出擧條
정조 5년
行都承旨嚴璹藥院進。行左承旨李柱國坐。右承旨趙時偉坐直。左副承旨金宇鎭坐。右副承旨李世奭坐。同副承旨黃昇源坐直。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
傳于黃昇源曰。審覈使留待。
정조 5년
傳于黃昇源曰。審覈使入來。領議政入侍事。遣史官傳諭。
정조 5년
趙時偉啓曰。領議政徐命善。依下敎來待矣。傳曰。入侍。
정조 5년
傳于趙時偉曰。左副承旨入侍。藥房提調及審覈使。同爲入侍。
정조 5년
傳于金宇鎭曰。同敦寧李瀁。使之來待。
정조 5년
傳于黃昇源曰。在外正言許遞。與未差之代。前望單子入之。
정조 5년
以掌令洪秉聖上疏。成均館回啓。傳于金宇鎭曰。公家文書。自有體制。長短尺度。不敢違越。某司啓目。某司草記。自古皆有樣尺。藏在內府。準是則捧入。否則還下。卽不易之古例。觀此本館回啓。昨日啓目。大駭所見。今日啓目。一間六行。又是備局外無得擧行之例也。申飭之下。屢如是做錯極涉乖當。大司成難免不飭之失。所謂博士。亦當處分。此啓目還給。捧納承旨推考。
정조 5년
吏曹口傳政事。以沈喜永爲弘陵參奉。
정조 5년
李世奭。以禮曹言啓曰。卽接弘陵令所報。則本陵冬至祭。兩官當爲進參。而參奉趙觀鎭。呈旬不爲肅拜。卽速變通云。莫重祭享時。兩官不可不備員。參祀參奉趙觀鎭。今姑改差。其代卽令該曹。口傳差出。以爲備員將事之地。何如。傳曰。允。
정조 5년
兵曹口傳政事。以韓光濟爲慶尙左水使。
정조 5년
禁府啓目。平昌前郡守洪樂舜原情云云。問目內辭緣。泛稱遲晩。刑推得情。何如。判付啓。考律勘放後草記。又啓目。槐山前郡守李養采原情云云。問目內辭緣。泛稱遲晩。刑推得情。何如。判付啓。考律勘放後草記。
정조 5년
同敦寧李瀁疏曰。伏以臣以庸陋。至愚之姿。在朝數十年。無一言裨補闕漏。蔑一事揄揚聖德者。雖緣臣叨不言之官。據不貴之位。而第臣濫處宰列。徒費廩祿。外多人器之恥。自速尸素之機。此非但公議之實。當臣亦不自知以何能而致此也。且臣所處之地。匪文匪武。特以世襲之故。一朝以布衣之賤。置之大夫之列。遂及臣身。猥帶二品之銜。而少無絲毫之益於國家。則豈不有辱於朝廷乎。雖然臣忝以璿裔。世受國恩。凡爲國事。碎身糜骨。實所甘心。而嗟臣蒲柳之質幾衰。犬馬之誠莫效。臣以是每中夜太息。繼以感泣者也。竊惟我殿下聰明仁愛。睿智特達。有孝友溫恭之德。有英武不殺之威。勤孜爲政。勵精圖治。廣開進言之路。日設講經之筵。朝野頌太平之像。士民無兵革之警。環東土數千里之內。稍有血氣之類者。孰不延頸擧踵。欽仰聖德。而如臣魯賤。職居閑散。雖切愛戴之願。便是疎遠之跡。或參侍衛之班。而仰瞻耿光。愛慕之誠。油然自出。不知有君臣之嚴。而有若父子之情焉。此則臣愚忠所以自激。而常有所耿耿于中者也。今當我殿下責躬求言之日。滿紙絲綸。辭意懇切。推心虛佇之誠。來諫好問之德。傳播閭井。臣於是。豈敢有拘於俗套。不陳平日之所慷慨蘊抱也哉。玆敢不避鈇鉞之誅。妄將芻蕘之說。仰瀆天聽。伏乞聖明。垂察焉。嗚呼。聖明在上。賢俊布列。慶星景雲之瑞。嘉禾甘露之祥。可致於今日。而奈之何。皇天之災異屢見。民生之困悴日甚。至於嶺南之獰風大水。人物之沈沒極多。陽月之轟聲燁光。陰陽之駁雜可知。此豈非大可警懼者乎。且近年以來。涸陰之節。冬暖如春。臣謹按尙書洪範傳曰。豫恒燠若。豫者猶豫不明之謂也。豫則解緩。故常燠應之。春秋書無氷。而胡安國曰。此政事舒緩。綱紀縱弛之象。是以周末無寒歲。亦由王綱之解紐也。凡人主一行一事。與天地相爲流通。故行有臧否。氣各應之。臣死罪。以謂殿下有求言之名。而無修省之效。十行之綸。一尺之疏。久則徒歸文具。逸豫成習。因循爲事。上下恬然。少無變動之擧。若不大警動大奮發。凡爲病民陋政之端。一切痛革。則雖日陳萬言。少無毫髮之益。而消災弭變之道。無其術矣。方今優游不斷之弊。莫有甚於天討之不行。以致義理之不明。君臣之分。至嚴且重。凡有作奸不軓之徒。一國臣民。孰不欲齊聲力討。而殿下或不忍加誅。或强施薄勘。遂使一種鬼蜮之輩。偃息於覆載之間。三司之請。終靳允許。萬一釁孽之萌。作於微眇之間。出於防慮之外。則其於宗廟社稷。何哉。伏乞聖明。亟允群下之請。以副輿儓之望。則朝野幸甚。臣民幸甚。若夫禮樂刑政。如國之四維。不可闕一者也。近來刑杖不用。紀綱解弛。至於官庭之拔劍肆凶。宰臣之當面逢辱。前所罕有之事。臣愚死罪。以謂十月之雷。三冬之暖。皆緣紀綱之解緩。以致變怪之層生。若紀綱一頹。風俗一壞。則國安得爲國法。安有所施哉。是以公孫僑之治鄭。諸葛亮之治蜀。皆尙嚴峻者。以其解緩之民。縱弛之俗。必以猛糾故也。當今之時。禁刑一款。關係風俗何者。我殿下以仁愛之德。春秋富盛。儲位尙虛。爲海東臣子者。孰不私憂竊慮。而尙賴朝宗陟降之靈。天地保佑之德。慶壽宮感繞電之星。叶神母之月。于玆有朔十有餘矣。朝野臣民之慶忭。曷有其極。雖街巷兒童。擧皆欣喜踔躍。顒望聖嗣之誕降。苟有所拘忌於是。則事無大小。宜悉嫌避。以俟邦國之大慶。而至於刑杖。則以臣愚見死罪。以謂只可禁闕內之用杖。而外邑京各司。固無一體禁刑之義。且當此收藏之時。外以無八路捧糴之方。內以無三司立法之道。則民不畏刑法。久矣。民之自陷於罪戾。豈非使驅率而然乎。日前傳敎之下。旣有嶺南湖西用刑之命。則京司用杖。亦不當禁。伏乞聖明之留意焉。則朝野幸甚。至若軍政之不修。此實國家之大關。而文有何平之能。武有頗牧之材。則如臣疎賤之官。何敢以聾瞽之說。妄塵聖聰。而恭惟我殿下前後求言之誠。旣甚懇惻。且效臣一二愚忠。則又豈敢含默隱忍。終不畢攄所蘊耶。傳有之。文武竝用。長久之術。又曰爲文治者。必有武備。蓋我國自壬丙以來。昇平日久。民各安業。不知干戈之爲何物。而輒曰或有不幸。則走爲上策。如其言也。雖欲用是民而禦守。安可得乎。臣愚以爲。乘此無事之時。深軫撤土之備。繋桑之義。農隙講武使之耳。能習金鼓之節目。能辨旗幟之方。手能閒撃刺之術。心能明離合之法。如古兵民互用之制。則是乃安不忘危之道。而庶免以卒予敵之歸也。此豈不大可惕念也哉。且臣誠有所愚昧莫曉者。高麗軍制。有六衛八領。領各千人。則都下軍摠。合四萬八千。而我朝自訓局新設之後。五營之軍。合上番。不過爲萬餘人。而除都監三部五營之軍。便是烏合之卒。此可以禦敵乎。臣愚死罪。以謂都下遊衣遊食之民。除貢市吏隷外。計其年齒。自十五以上。皆係軍籍。宰相及士夫家奴僕亦有定數。餘盡赴軍。則可得精卒數萬餘人。而依管子制軍之法。夜聲相聞。晝面相熟。營制司。司制哨。哨制旗。旗制隊。節節相制。不可混雜。而爲將者亦信賞必罰。政令素明。則此可爲節制之兵。而動可以富强三軍。坐可以震威四境。豈不爲末季王政之少補乎。至於軍需之備給。器械之精利。爲將者之責。伏乞聖明留意焉。則朝野幸甚。且臣有區區所懷。敢此冒萬死仰陳矣。以帝堯之聖。親睦九族。周室之封建諸姫。漢家之大封同姓。無非敦親之誼。而我殿下孝友根天。仁愛之德。聞於四方。臣固不敢煩瀆。而第伏念雖閭巷之人。稍有一家之財。則必周急貧窮之族。或有分衣分食。與之同室而處者。何況堂堂千乘之富乎。嗚乎。近來諸宗零星。餘存者又不勝貧寒。至有借屋借馬。不可支保之境。而或陪隨駕之班。則冠服藍縷。衣屨疲弊。景像哀矜。體貌不成。以至行路觀光之人。競以手指之曰。此某君也。彼某宗也。互相譏笑焉。此豈不大可哀憫也哉。諸宗本以璿裔。所餘零落。所見愁痛。一年二年。資生無路。則乃與民興販。與民殖利。非理之事。不美之擧。皆從貧寒中出也。周室螽斯之盛。實有愧於今日也。伏乞聖明。特軫矜憐之念。亟施敦睦之德。博詢廟堂。善爲區劃。則不勝幸甚。且夫宗親子孫代盡之後。則便同窮人之無依。東貸西乞。就食無策。流離鄕曲。轉入於閒丁。則初旣口腹之難謀。何能文字之稍解。是以不識璿譜玉泒。而遂作頑蠢至賤之民。臣愚死罪。以謂此輩若能檢束於仕宦之路。使之飭躬修行之可貴。則庶無如前暴棄之弊。此則以忠勳府忠衛。折半作窠。別設宗議一廳。通擬均祿。則不害爲殿下一視之政。而亦可爲敦親。睦族之盛德也。若夫功臣子孫。則有忠衛二十窠。又有守衛官八窠。而璿泒苗裔。則不許一窠。在朝家公正之道。事近偏駁。且王府議處之時。則有功減議減之法。而獨於除官付祿。則論功而不論議。臣莫知其何故而然也。伏乞聖明留意焉。則不勝幸甚。噫嘻。念臣今日之言。雖出憂愛之忱。而越俎之嫌。陳腐之論。固知取笑於諸流。見過於君父。然丹忱所激。不能泯默。敢將尺疏。庸徹九閽。伏乞聖慈。恕臣狂妄之罪。察臣肝膈之懇。千萬幸甚。臣無任激切祈懇之至。答曰。省疏具悉。卿能應旨。陳此所蘊。予所嘉尙。非外臣之比也。第一條含忍。豈無心也。第二條無得用刑。自是國朝故事。春初該房擧條。廣考辛丑乙卯壬申記注而然也。第三條意則可取。此說一播。大係擾民之端。筵敎已盡之矣。第四條何待卿言。予嘗愍然于中者。近來宗英零替。餘者數少。而每見服飾之弊陋。不覺爲之嗟歎。俄聞卿言。更問所掌。代盡宮房。竝在出稅之中。今無餘存。雖無可論。別般周急之政。令廟堂往復本府。有司。外宗從便停當稟處。第五條。此亦予當所經營之事。而事係官方通變。屢以此雖已發端於筵中。而迄未施行矣。亦令廟堂。爛加商量。使之稟處。卿於後日次對日。隨參。可也。
정조 5년
校理金履正疏曰。伏以臣。於月前承批之後。一味泯伏。已浹旬望。遂使經筵之職。久辱樵牧之場。臣雖完如木石。豈不知臣罪之無赦。而譏以面目無顯。忱誠未徹。罪積逋慢。恭俟鈇鉞。惶悶之極。寧欲鑽地而入矣。嗚呼。君臣大倫。實天經地義。賢愚之所同得於天彝者也。臣雖無似。亦嘗講聞。而況臣早失所怙。仰以移孝而愛戴者。只是吾君耳。犬馬之誠。義理之嚴。曷嘗一日敢忘君一毫敢達旨哉。且況立身榮親。臣子之所大願。而今臣遭逢聖明。遍荷恩造。亦獨何心。自甘於枯死窮廬哉。但以臣之情地。實有所萬萬不已者存焉。狷悻之性。難於屈威。輕肆之口。易于觸諱。所以坎壈而錮之。噂畓而危之。自不寧處。將毋挈家。六載棲遑。噫。臣之立身。乃所以災已而羞國。臣之榮親。反所以憂母而蕩居。自怨身命。無望當世。何幸天日重明。軫恤掩滯。恩綍曠絶。特令已死之枯荄。均霑化生之慈兩。感激天聼血泣而已。然而習性難化。冒恥冥行。復蹈前轍。終焉重玷於聖明則哲之明。繼以貽累於私門守拙之規。則臣身一擧。其將爲忠孝俱喪之人。到此追悔。其可噬臍乎。向所以憂畏成疾。未敢膺命者。非有他腸。亶出於萬不得已也。恩眷迥出。報謝無階。生將爲孤恩之臣。死不免負罪之鬼。此豈臣之所樂爲哉。誠以所懼至大。所恥有甚焉。故不遑他恤。自分永廢。此實由肝膈之言。如有毫分欺情。則不待刑章。天必厭之矣。且臣竊有懇迫切悶之情。臣母年望九旬。素患痰症。隨衰轉劇。每當寒節。頑痰得肆。暈神氣而昏眩。礙喘息而窒膈。肩息痰響。如鉅達戶。晝夜擁坐。未能貼席。若或俯息。則痰厥遂作。奄奄欲盡人子情理。豈忍暫離。而況臣孤獨。只凭爲命。如使臣雖無情勢之可言。此豈爲人情之所可從宦時乎。干冒瀆擾。悉暴衷私。嗚呼。疾痛之呼父母。乃人之情。而今臣公私崩剝迫乏情。不但止於疾痛而已。則安得不仰首疾聲於慈覆之天乎。伏乞天地父母。洞察臣危。悃俯諒臣至懇。亟命刊去朝籍。收還召命。俾獲省䕶。以遂至情。仍治臣違命之罪。以肅朝綱。臣治疏將上之際。伏聞道路之言。國賊貪財之儲蓄者。特旨出給。而輦輸擔運。公行通衢云。噫嘻。此賊旣失顯戮。而神人之洩。惟在於孥籍一款。三司同聲。國言齊發。咸期得施而後已。則今其無難輸去。若固有之。遠近駭聽。大小失望。未知殿下。有何所據。而創出違於法之事。以貽後弊之無窮耶。況其賊産。盡是浚膏悖入之貨。則寧歸蒼生之口吻。事理當然。梁冀之凶貨。雖屑王府之充用。李錡之僭産。正合蜀氓之蠲賦。臣謂國賊所貪財産。亟令有司。照數還籍。輸送嶺路。以濟賑饑之資。宜矣。臣無任瞻天望聖激切祈懇之至。答曰。省疏具悉。渠家自賣渠家之財。朝家何知。請使朝家。管他財物。得非無理之說乎。爾胡浪聞浪傳之說。浪言至此。爲爾恥之。爾其勿辭。救護察職。
정조 5년
戶曹參判洪秀輔疏曰。伏以臣猥膺副价之命。今已陛辭矣。雲天入望。不勝戀結。臣所帶地部佐貳之任。不可仍帶往返。乞令該曹。照例遞改以存公格。千萬幸甚。臣無任屛營祈懇之至。答曰。省疏具悉。疏辭下該曹稟處。
정조 5년
辛丑十一月初二日未時。上御誠正閣。左副承旨藥房三提調同爲入侍時。領議政徐命善。戶曹判書鄭民始。都承旨嚴璹。右承旨趙時偉。左副承旨金宇鎭。記事官趙興鎭金鳳顯。別兼春秋李集斗。以次進伏訖。命善曰。夜來日氣猝寒。聖體調候。若何。上曰。比昨頗減矣。民始曰。汗候。若何。上曰。姑未止息矣。命善曰。汗候之姑未止息。卽感氣和解之症。水剌之節。何如。上曰。口味不變。故比前別無所減矣。命善曰。水剌之無減。下情不勝欣忭矣。民始曰。吳道炯旣已待令。使之診候。何如。上曰。置之。好矣。命善曰。脈度之比昨日調均與否。更診。似好矣。上曰。然則使吳道炯來診。可也。道炯進前。診脈後退伏曰。今日則左右三部。甚爲調均。感候亦已和解。而膈痰姑未快解矣。上曰。審覈使入侍。賤臣承命出。與審覈使李秉模。偕入進伏。上曰。湖獄囚前後狀啓。已知其顚末。別無更問之端。而大抵所見何如耶。秉模曰。獄事端緖。已爲盡達於前後狀啓中。其外別無更達之事。而蓋湖右士夫之心。極其掻撓。如不大加曉諭。則無以鎭安矣。上曰。水原獄情。何如耶。秉模曰。其中張志完韓一裕。可謂魁首。而其餘罪人。別無隱情矣。仍命書傳敎曰。審覈使還朝。旣問事情。水原罪人張志完韓一裕。實爲此獄倀鬼。竝定配。其餘罪人等。姑從寬典。一竝放送事。分付道臣。上曰。予近患感。難以多言酬酢。姑爲先退。待後日。登對詳奏。可也。秉模先退。命善曰。捕將出望之時。如有新通之人。則先爲簡問於廟堂。古規則然。而今番無簡問之事。雖是襲謬之致。宜示規警之意。兵曹判書李性源推考。何如。上曰。依爲之。出擧條上曰。予以西北之初不尙武事。每有下敎而未果矣。蓋我國昇平已久。輒有文勝武弛之患。而其中西北。旣是邊圉。人物强勇。因其强勇之性。勸其騎射之才。則可作朝家固邊境之道。而挽近以來。西北之人。賤操弓而貴挾冊者。無他。專在於朝家。不爲激勸之致也。命善曰。聖敎至當矣。西北之人。雖以弓馬爲業。或登科第。終身不免先達之名。故人皆恥之。咸歸於治經。此皆賤武之致也。上仍命書傳敎曰。文武相須。不可偏重。偏重則俗變其移。而國受其弊。故原伯。以廢學貽譏。向戍。以弭兵見誚。而余玠二視之論。所以爲宋朝之藥石也。說禮敦詩。雖爲論帥之本。親上事長。豈盡服儒之人。然而每値昇平日久之時。輒有文勝武弛之患。一業弓馬。便招詆侮。指爲麤人羞與噲伍。而倘有疆場之事。竟賴韎韋之力。則古所稱所養非所用。所用非所養者。不其然歟。我朝雖尙文治。必飭武備。軫一視之念。戒偏重之弊。而至於西北。係是邊圉。因其强勇之性。專取騎射之材。循俗而治未。或有變此。寔由於揆文奮武。隨地而異。宜也。挽近以來。習尙漸弛。以武爲恥。皆簒儒名。解語之兒。便習應講之口讀。成黨之材。或乏備盜之弧矢。將至於風氣委弱。邊防疎虞。予甚病之。而深有取於向來一灣尹之言。灣府一境之內。號書堂者十數。文盛則武衰。其勢然也。而一府如此。一路可知。西路如此。北路可推。蓋緣前後守臣。或昧當務。自托文翁之化。妄希武城之治。而講武閱兵。坊鞠爲茂草。贍學養士之需。虛資尾閭。曾莫知夫戎政之日墮也。然朝廷爲四方之本。則靜究厥由。奚但守臣之咎而已哉。激勸之方。專在於用舍導率之效。不出於政注。而西北經生之竊科名者。專昧文字。僅習諺釋。而一題黃甲。便通朝籍。或登臺銜。或除邑宰。下不失各司郞僚國子諸職。而惟彼武人。誠獨何辜。終身不改先達之名者。十居八九。雖其幸而治丐者。亦皆飽經辛苦。積費歲月。畢竟所獲。薦不過末副。官不過守部。其或至於訓主訓判。特幸之幸耳。朝家之政注用舍。旣如是偏重。則習尙之漸移。何足怪乎。若此不已。吾恐浿水之西。鐵嶺之北。無復操弓之人也。昔在先朝。西北人擢至營將。水使之亦往往有之。而今竝無聞者。何也。何其貴無實之文。而弛有用之武也。予每深軫淹滯之苦。永念陰雨之備。欲一提敎者久矣。而因循未果。今則爲弊日甚。末流難求。矯革之策。不可以少緩。大臣曁將相。本兵之長。以此爛商。自其薦法。至於官方。凡係西北武弁收用之政。如有可以別般通變者。竝須熟講。劃一以聞。仍傳曰。此傳敎一通。自政院。成送有旨于西北監兵使處。往雖不及來猶可矯。繼自今道帥臣。躬自勘勵。仍又另飭守宰。凡係無實無用之事。一切革改。至於已建之堂舍。雖難一一撤毁。後無得更建。更建則監兵營戢察。有旨祗受日爲始。上自道伯。下至邑倅。又復留心。則沽譽賈名。踵襲謬習。則自朝家另行按廉隨現重繩。仍令兩道道臣。繕寫傳敎。遍揭道內列邑。俾知朝廷所尙。此等定式志審取舍之一端也。命善曰。伏見傳敎。聖敎誠節節至當矣。如是申飭之後。非但道帥臣之誠心勸奬。渠輩尤當一陪聳動。人皆有得大將之心矣。上曰。北之韓光濟。西之鄭聖鵠。一爲府院君之後裔。一爲忠臣之子孫。雖不在西北。固當拔例奬用。而況在西北人。亦可堪乎。此兩人自朝家各別擢用。然後可謂他武聳動之道矣。命善曰。韓光濟則非但府院君後裔。亦有地處。雖閫任。無所不可。且有履歷。而鄭聖鵠之祖。亦經閫任矣。上命書傳敎曰。薦法官方之可以通變者。俄有傳敎。容催稟處後酌決。而近來收用。全不成說。自朝家便有別般聳勸之政。可責實效。北道人韓光濟。渠以國舅後裔。官經邊禦。慶尙水使有闕之代。令該曹今日內口傳擬入。關西人鄭聖鵠。渠以聞族。祖經閫任。此等之人。亦合奬拔。守令除授。亦令今日內口傳擬入。民始曰。本曹經用。僅支歲前。開春以後。事役浩繁。若不及今料理。則實無前頭繼用之道。已與大臣相議。關西所在稅收小米中。限壹萬石取用。何如。上曰。依爲之。民始又曰。本廳中軍李達秀。上來尙遠。瘝曠可悶。改差。何如。上曰。依爲之。命退。諸臣以次退出
정조 5년
行都承旨嚴璹藥院直。左承旨未差。右承旨趙時偉坐。左副承旨金宇鎭坐直。右副承旨李世奭坐直。同副承旨黃昇源坐注書趙興鎭仕直李祖承病。假注書趙衍德藥院直。事變假注書李鎭宅病。
정조 5년
金宇鎭啓曰。今此冬至祭享時。監察當爲進去。而一員尙未署經。將無以推移分排。在前如此之時。有未署經監察署前行公之例。今亦依此例出仕事分付。何如。傳曰。允。
정조 5년
以藍浦縣監望筒。傳于金宇鎭曰。若擬此窠。安有擢除之意也。況平海郡守有闕之代。使之擬入。而今乃推他先出之窠。待此後出之闕。始擬入啓。果何委折。知入。此望筒勿施。依初下敎。更爲擬入。
정조 5년
李萬榮汰去。代以尹持範爲事變假注書。
정조 5년
尹持範在外。代以李鎭宅爲事變假注書。
정조 5년
傳于金宇鎭曰。今則諸節已臻差復。再明日次對。依例來會之意。言于廟堂。
정조 5년
傳于李世奭曰。今秋等內廳房別造弓子。旣已造納。而近來內中日不得設行云。故等第無路。依春等例。明日北營該房承旨。與訓禁將及兵曹堂上一員。眼同進去。宣傳官入直外。諸員及左右番武藝廳新舊番禁軍新舊番扈衛軍官外。入直新舊番馬兵騎士等。柳葉箭片箭。各一巡試取。柳葉箭四中以上。片箭三中以上。修試記。得中人名下。依例懸錄。弓人姓名。別單書入。雖一張踰弦者。弓人姓名。別具別單書入。張數與射員數不齊。則依前例。參量分排試射事。分付。
정조 5년
兵曹口傳政事。以徐有大爲左邊捕盜大將。
정조 5년
趙時偉啓曰。新除授左邊捕盜大將徐有大。卽爲牌招。命召及大將牌傳令牌傳授。何如。傳曰。允。
정조 5년
備忘記。戎垣重任。不容許久曠務。左承旨李柱國。仍任摠戎使。
정조 5년
傳于金宇鎭曰。行左承旨李柱國許遞。
정조 5년
金宇鎭啓曰。摠戎使李柱國仍任事。命下矣。卽爲牌招。傳授密符及諭書。時無職名。令該曹口傳付軍職。何如。傳曰。允。
정조 5년
傳于金宇鎭曰。承旨有闕之代。政官待開門牌招開政。
정조 5년
兵曹口傳政事。副司直李柱國。
정조 5년
傳于金宇鎭曰。近來祭官。多不擇塡矣。觀此冬至祭廟殿陵園官獻官望單。銓堂事可謂修擧。意諸執事亦依獻官例。殘司郎官。切勿塡差。勿拘次第。皆必擇塡事。申飭吏曹。
정조 5년
傳于金宇鎭曰。成命已久。訖不擧行。此人贈諡。豈踰今年。問于玉堂。諡狀姑未來到云。雖未知誰所撰出。而稽滯。則甚矣。令政院申飭。贈吏曹判書趙聖復賜諡。從近爲之。
정조 5년
獻納前望單子入之。權恢落點。
정조 5년
副修撰前望單子入之。曺遠振落點。
정조 5년
三司前望單子入之。副校理李謙彬。司諫洪彦喆。副修撰李昌漢。正言沈商賢落點。
정조 5년
吏曹口傳政事。以鄭聖鵠爲平海郡守。
정조 5년
李世奭。以弘文館言啓曰。新除授副修撰曺遠振。時在江原道平海郡任所。經筵入番事緊。請斯速乘馹上來事。下諭。傳曰。依啓。
정조 5년
又以弘文館言啓曰。本館上番。連日闕直。事甚未安。新除授副校理李謙彬。卽爲牌招入直。何如。傳曰。允。
정조 5년
又以備邊司言啓曰。諸道風落松成冊。今已齊到。就其中除出統營漂壓家材已烙給者及改造船材外。當爲發賣。依前筵奏。屬之賑廳。而山腰以上所在者。運下發賣之際。若有民弊。則當此災歲。不可無軫念之道。此則令道臣區別經界。商量擧行。又或有民人守直之弊。則日寒如此。一時爲悶。卽爲撤罷之意。分付各道道帥臣處。何如。傳曰。允。依此行會。而今番復有如前雜挐貽弊之端。道帥臣難免其責。跋尾措辭嚴飭。
정조 5년
又以義禁府言啓曰。時囚罪人洪樂舜李養采。原情公事判付內。考律勘放後。草記事。命下矣。洪樂舜段。江原監司金憙狀啓內。莫重祀典。引病闕享。極爲驚駭罪。取考律文。則大明律致祭祀典神祗條。有曰凡載在祀典。應合致祭神祗。依時致祭。至期失誤。祭祀者。杖一百。大典推斷條。有曰犯私罪杖一百決杖。告身盡行追奪。先朝受敎內。王府決杖者。代以金贖矣。洪樂舜杖一百收贖。告身盡行追奪放送。李養采段。洪忠監司李崇祜狀啓內。莫重錄啓罪囚之逃失者。萬萬驚駭。而初旣逋失重囚。末又過限未捕。則不可以其一時兼察。有所容貸罪。取考律文。則大明律主守不覺失囚條。有曰凡獄卒不覺失囚者。減囚罪二等司獄官典。減獄卒三等。大典推斷條。有曰犯私罪杖一百以上之罪決杖。告身盡行追奪。先朝受敎內。王府決杖者。代以金贖矣。李養采錄啓罪人罪良中。減五等杖七十收贖。告身盡行追奪。洪忠道大興郡光時驛徒一年半定配。而以洪忠監司李崇祜狀啓內辭意。具罪目。依例發遣府羅將。押送配所。何如。傳曰。允。如有功議。各減一等。
정조 5년
黃昇源。以義禁府言啓曰。洪樂舜杖一百收贖。告身盡行追奪。李養采杖七十收贖。告身盡行追奪。洪忠道大興郡光時驛徒一年半定配。草記批旨內。如有功議各減一等事。命下矣。洪樂舜七代祖履祥。平難原從功臣永安尉五寸親云。功議各減一等。杖八十收贖。奪告身三等。李養采五代祖義培。靖社功臣全昌尉異姓五寸親云。功議各減一等。杖一百收贖。告身盡行追奪之意。敢啓。傳曰。知道。如有功議。各減一等。時囚罪人李興源付過放送。李得重開坐捧遲晩後。照律以聞。刑曹同罪之囚。許久遞獄可悶。依此爲之。可也。
정조 5년
又以義禁府言啓曰。在謫造親喪者。給暇歸葬事。載在法典矣。慶尙道泗川縣定配罪人趙雲斗。今九月二十二日遭母喪云。依法典歸葬給由。過葬後還發配所。何如。傳曰。允。法典內許令給暇。實出孝理之政。而九月之事。今始給暇。何也。此後此等人。劃卽給暇草記。可也。
정조 5년
前縣監沈定鎭疏曰。伏以臣一螻蟻之賤耳。而日前伏奉聖旨。因雷異責躬求言。許令有官無官閭巷市井。如有一知半見。盡言不諱。不加罪罰者。臣盥手擎讀。忽不自知其感激流涕。繼之以懽喜鼓舞。此其故。何哉。蓋以王言。一出於至誠。旣著懇惻孚信之妙。而又會變化轉動之機也。是豈非千載一時可以進言之秋也耶。然方今之勢所甚急者在耳。若指一政之闕失。陳一事之利病。則徒爲小補。而不足以救弊弭災。仰體嚴恭天命之至意也。臣於是。不揆學之未修。不顧身之出位。而進人所未進之言。實由秉彝之天。而不少强爲也。惟殿下少垂察焉。臣竊伏惟念殿下。今之聖人也。文以憲章孔朱。武以鋤除亂逆。智以制群動。仁以涵庶類。日用事物。一以循天理之正。其聰明光大。不但度越百王而已。然自臨御以來。乾綱日亢。臣道日卑。慫慂成風。言路杜塞。政急而刻。文勝而靡。災異無不有。而民生日以益困。只計小利。只務近功。其大振作。大奮發之事業。尙未之聞也。苟焉彌縫。今年如昨年。昨年如再昨年。則明年又明年之今年可知已。是豈但進言者之過耶。而殿下之所自反也。夫我東雖小。江山數千里。生靈百億萬。定鼎已四百年。而先王之澤尙新。其基厚。其源深。殿下又學問淵深。春秋鼎盛。苟其有爲何事之不濟。何業之不弘。治國如禹之行水。其勢至順。而莫之禦也。何憚而不爲乎。於虖。十行責躬。諄諄求言者。雷之聲感之也。其感在內。而非外襲而來也。先儒有言。一念之善。慶雲景星也。向之洊雷之虩虩。安知不化爲慶雲景星也耶。此臣所以樂於爲言。而進人所未進也。然臣之言。非富强也。非權數也。非綜核也。又非驚天動地駭人耳目之術也。只是平常之言耳。然擧而措之天下。其理必可信。其效必可徵。是言也。則三代之治也。人之言曰。三代已遠。二氣攸敗。三代之後。更無三代之治。空言何補。但爲人笑。此習性之化俗。而不知其要者也。何怪之有。夫天下之物。非要則不成。故天樞居所。而四時行。磨磑得鐵而運化出。以其要也。故三代之治。莫先於要。要者。何也。曰修己也。曰得賢也。曰官人也。苟能行此三者。則穆然高供於上。而百職自擧於下。八方風動。民生遂業。於三代之治。何有。其修己有道。以臣所聞於古者修己。莫切於本乎天。本乎父母。凡人之身。自夫運動知覺。血脈呼吸。以至乎言語飮食。意若皆自由于其身。故人生以後鮮或不自私而自有。任其身之所爲。而不知畏且愼也。是故善修己者。知其性命與形色。無非天與父母之身也。故兢兢乎不敢自私。洞洞乎不敢自有。其爲善也。思天之順。思父母之榮。其爲不善也。思天之厭。思父母之慼。無終食之間。違於天與父母。如是而積其誠積其學。而一於修己。則及其至也。可以貫幽明澈顯微。而有感動皇極之理也。故匹庶由之。而爲修己。則曰至孝。曾子是也。帝王由之。而爲修己。則曰大孝達孝。舜文武是也。以殿下之孝。其修己也。必以皇天與祖宗爲本。一念于皇天。而無或自解。一念于祖宗。而無或自滿。日監在玆。洋洋在上。動靜百爲。惟皇天惟祖宗是聽。則殿下之身。實維皇天祖宗之身。而殿下與皇天祖宗。合德而爲一矣。然後以皇天祖宗之身。治皇天祖宗之民。則民胞物與。參贊化育。莫外乎是。而舜文武之聖。復見於今日。是在殿下矣。其得賢有術。古之聖王莫不得賢而治。自三代而然。夫閭巷匹庶之治家。尙患其不得人。況於爲國乎。故爲今之計。莫如得賢。夫文章燀赫。若雷霆河漢。苟非其人。何補於治。口談性命。天花亂墜。周行却立。瞵目揚眉。苟非其人。何補於治。改官名易服色。依周禮而倣唐虞。苟非其人。何補於治。傳曰舜擧皐陶。而不仁者遠。皐陶尙矣。安知無學皐陶者耶。上有聖人。下必有賢佐。以一世之多人。而不可謂無其人矣。殿下試自虛心博訪。遑遑乎如渴之求飮。汲汲乎如飢之爲食。則精誠所到。豈不感通。易曰雲從龍。風從虎。是必然之理也。以懸鏡之明。豈有礙隔而不照者乎。其官人有方。夫人之氣質。有通有局。有能有不能。自非不器之君子。未或不然。古之官人也。如裁衣然。齊要衽領。各適其宜。後之官人也。則反是人之所在。官以之隨。故以一人之身。而爲天官爲地官。爲禮爲兵爲刑爲工。豈惟是也。爲羲和。爲兪偏。爲韓歐。爲方叔。召虎之事。爲黃霸尹翁歸之任。居然位九棘而爲阿衡矣。豈皆聖耶。何其通也。不然。天下寧有是耶。今夫物。水有水之用。火有火之用。木金與土。各有其用。馬不能於天。龍不能於地。地之嶽瀆。天之星辰。各有其次。物皆然。人爲甚。用人於不當用。則是猶夫責農曰。曷不爲織。責車曰。曷不爲舟。多見其不相通也。殿下之用人。不幸而類是。棼然雜進。不問其才。故人人皆曰天下之官。我可爲也。晏然自居而不知愧。未或不先身而後國家。故廉恥日喪。風俗日薄。豈不寒心。繼自今當其官人也。問其知禮。而處乎禮官。問其知兵。而處乎兵官。問武問文。問經問藝。而各處乎其官。則人必自治其身。自治其業。而待上之用。雖其不用。自反而已。不敢生心於不可爲之官。然後官無虛位。人無濫叨。豫其具而待其時。猝然扣之。猝然應之。如響焉。雖國有大事。無慌忙迷亂之慮。古之堯舜。亦用是道。殿下奚疑焉。夫修己爲先。得賢爲次。官人又其次。己未之修。賢不可得矣。賢未之得。人不可官矣。然今也若待修己盡然後得賢。得賢盡然後官人。則不可。何者。歎憂之端滿前。而天災之警月生。不可以從容閒暇也。故修己得賢官人。必相須竝困而成。是當務之急也。此之不爲。而欲去艱憂之端。欲銷天災之警。則是何異登舟遇風。不知用力廻棹。而但爲之憂嘆也。於虖。殿下英邁。蓋乎百王。神斷振乎千古。實有大有爲之姿。故臣敢效此三者。三代之治具。於是盡矣。豈有他哉。行之不出十年。必有其效。向所謂諸弊。皆綱擧目張之事。惟願勿之持疑。斷於宸衷。益懋聖德。益廣聖聰。騁覽於唐虞之天。游神於三代之際。則凡漢唐以下流俗好名之習。與夫一切無益之事。自然不留於視聽。而不經於思慮。以其大者重於內。而小者輕於外也。苟如是也。燕及皇天。辨章百姓。未必專美於古。而一世擧囿於三代熙皞之中。豈不樂且快也。臣旣進三代之說。而又有爲之兆焉者。卿約是已。夫鄕約者。三代之遺意也。不行則已。行之則有助於三代之治者大矣。臣伏見先正臣李珥鄕約。大較倣呂氏。條目繁密。未易猝行。先正臣宋時烈。先正臣宋浚吉鄕約。比先正臣李珥鄕約。稍節約。然猶之難行。殿下試取而刪節之。精之又精。簡之又簡。酌其可行於時宜者而行之。則上易於法。下易於從。於是。殿下自任以師道。內則使大司成爲鄕約長。五部官爲副長。各部中士大夫之有德有行者。爲次長。外則使八道道臣。爲八道鄕約長。三百六十州守宰及各州士夫之有德行者。一視內制。而爲之定著條式。勿迫勿遲。漸磨而導之。則其效可占於始。奚待三二年哉。於虖。君志立而天下治者。非程子之言乎。夫至誠一心。以道自任。以聖人之訓。爲必可信。以先王之治。爲必可行。不狃滯於近規。不眯惑於衆口者。此立志之基本也。精與志一。純而不雜。金透石澈。莫可移易。如射者之懸鵠。不中不舍。如行者之趲程。不岐不止者。此立志之節度也。沛然利順而不礙。凝然持久而不速。赫然剛決而不疑。如天地之悠遠。如江河之直瀉。如風雷之奮發。此立志之應驗也。有其基本。斯有節度矣。有其節度。斯有應驗矣。其理至著而不可誣也。苟非然者。天下萬事萬物。皆虛僞而止耳。茫蕩而止耳。顧安所着手乎。故曰欲爲三要。而做三代之治。惟在乎立志。此臣所以不得不更爲尾陳焉。於虖。是月何月也。而一陽初復之月也。萬戶千門。次第將開。王在于中。仁心與之四達。而百工群黎。奔走爭先。惟近耿光之爲幸。臣亦聖化生成中一物耳。不知天上之邈然。而罄效愚衷於求言之下。若其體天貞元之道。則咸備於聖躬。此其時也。蓋思所以新之乎。臣齊潔薰香。而敢爲之書。臣無任瞻天激切屛營之地。省疏具悉。見爾於冑筵挾冊之時矣。爾能應旨上章。三條陳勉。予當體察。末端事倣古便今。可行無弊與否。依所請。令大司成。論理的確。稟處。
정조 5년
辛丑十一月初三日午時。上御誠正閣。左副承旨入侍時。左副承旨金宇鎭。記事官趙興鎭金鳳顯。別兼春秋金載瓚。以次進伏訖。上曰。昨日臺諫望筒頒布乎。宇鎭曰。旣伏承更待下敎後頒布之命。故姑未頒布矣。上曰。然則副校理望筒頒布。其餘姑置之。好矣。上曰。昨下西北有旨。盡爲正書乎。宇鎭曰。姑未正書矣。命書傳敎曰。昨日西北有旨。當不畢書。飭敎之下。擧行駭然。當該注書汰去。上曰。軍士房承旨。與慶尙左水使入侍。左承旨同爲入侍事。分付。賤臣。承命出。與左承旨李柱國。右承旨趙時偉。慶尙左水使韓光濟。偕入進伏。上曰。職姓名。光濟曰。慶尙左水使臣韓光濟矣。上曰。爲府院君幾代孫乎。光濟曰。十二代孫矣。上曰。有老親乎。光濟曰。有老母矣。上曰。近來西北之人。沈屈甚久。故今番特除。良以此也。而北道尙武之地。而近聞武士輩。全不操弓。一味抛置。何也。光濟曰。豈有抛置之理。而蓋人才漸不如前。雖以弓馬爲業。別無超等之才。故蓋自抛之致矣。上曰。下往善爲之。好矣。仍命先退。上謂柱國曰。昨日所下傳敎見之乎。柱國曰。見之矣。上曰。韓光濟鄭聖鵠奬拔之後。或有西北人激勸之道耶。柱國曰。西北之人。必當聳動矣。上曰。西北之人。抛棄騎射。專在於卿等之責。其中有地處有身手有射藝者。卿等推許奬拔。然後西北之人。當爲激勸。而近來則視若行路。銓曹之初不檢擬。姑舍。至於軍門。把摠哨官。亦不收用。渠輩之疲筋骨肄習。幸得科名。空老牖下。終未免先達之稱者。十居八九。誰可肯爲操弓之業乎。此後則留意收拾。可也。柱國曰。聖敎至此。當着念擧行矣。命退。諸臣以次退出。
정조 5년
行都承旨嚴璹藥院直。左承旨趙時偉坐。右承旨沈念祖坐。左副承旨金宇鎭坐。右副承旨李世奭坐直。同副承旨黃昇源坐直。注書趙興鎭仕李祖承病。假注書趙衍德藥院直。事變假注書李鎭宅仕。
정조 5년
李世奭啓曰。明日常參經筵。取稟。傳曰。只朝講。
정조 5년
傳于黃昇源曰。平海郡守鄭聖鵠。明日次對。使之來待。
정조 5년
有政。吏批。行判書李衍祥式暇。參判金文淳牌不進。參議徐有防進。右副承旨李世奭進。吏批啓曰。判書李衍祥式暇。參判金文淳牌招不進。小臣獨政未安。何以爲之。敢稟。傳曰。只出緊任。以沈念祖爲承旨。丁範祖爲刑曹參議。李義綱爲淸風府史。李有喆爲文川郡守。洪尙德爲藍浦縣監。李惠祚爲京畿都事。廣州府尹單洪檢。宋持敬爲林川郡守。李集斗爲江西縣令。
정조 5년
兵批。判書李性源病。參判鄭昌聖侍衛進。參議尹冕東替直。參知沈有鎭入直政事進。同副承旨黃昇源進。副護軍金海柱李彦濟李邦五李䆃。副司直洪秀輔徐鼎修鄭趾煥趙尙鎭。副司果許晊李瑞白。
정조 5년
以承旨房望筒。傳于金宇鎭曰。仍。
정조 5년
以冬至陳賀草記。傳于金宇鎭曰。凡有水旱之警。朝賀輒行停免。今年嶠南諸邑風水之異。挽近所無。方切宵旰之憂。此雖應行之擧。有難如例設行。權停。
정조 5년
傳于黃昇源曰。前日次輪對官。使之後日次入侍。而後日次輪對官望筒。亦令依例書入受點矣。輪對在明。而望單不爲入啓。該曹近來擧行不免顚錯。當該堂上推考。卽爲書入。
정조 5년
傳于黃昇源曰。師儒之長。不宜暫曠。況有通讀申飭設行之命矣。令不可不信。大司成有闕之代。待明朝政官牌招開政。在京無故人。各別擇擬。以爲久任責成之地。時帶承旨閣職者。每不免數遞。勿爲照望事。分付。
정조 5년
傳于黃昇源曰。禮曹擧行。以其無長官之故。每多不謹。在外判書許遞。明日政。以在京無故人差出。
정조 5년
傳于李世奭曰。未下直守令。皆令明日辭朝。差使員上來。守令亦令明日辭朝。竝於次對時。同爲入侍。輪對官亦令同爲入侍。
정조 5년
傳于金宇鎭曰。我筵已有下敎。而取考故事。明有可據之例。別兼李集斗所帶春秋之銜。依例勿爲減下事。分付該曹。
정조 5년
李世奭啓曰。明日朝講。兩司當爲進參。除在外外。未肅拜呈告人員。竝待開門牌招。以爲推移入侍之地。何如。傳曰。允。
정조 5년
兵曹口傳政事。行副司直兪彦鎬。
정조 5년
傳于金宇鎭曰。飭敎凡爲幾遭。迄今無意上來。處義雖重。分義亦豈不合事體。極爲未妥。知事蔡濟恭。從重推考。如是云云之後。又復不進。則未知道理果如何耶。以此意。一體申飭。
정조 5년
李世奭。以弘文館言啓曰。新除授副修撰李昌漢。時在洪忠道淸風府任所。經筵入番事緊。請斯速乘馹上來事。下諭。傳曰。依啓。
정조 5년
黃昇源。以訓鍊都監言啓曰。今十一月初四日。北營內弓房別造弓等第試取時。南營入直新舊番馬兵。依傳敎當爲赴試。而新番馬兵五十名。則待標信應試後還入直之意。敢啓。傳曰。知道。
정조 5년
又以禁衛營言啓曰。今十一月初四日。北營內弓房別造弓等第試取時。本營入直新舊番騎士。依傳敎當爲赴試。而新番騎士二十五人。則依例除標信應試後。還入直之意。敢啓。傳曰。知道。軍兵去就事。當均一擧行。而訓御則請標。卿營除標信。卿之率爾之病。何不剋改乎。
정조 5년
又以御營廳言啓曰。今十一月初四日。北營內弓房別造弓等第試取時。東營入直新舊番騎士。依傳敎當爲赴試。而新番騎士二十五人。則待標信應試後。還入直之意。敢啓。傳曰。知道。
정조 5년
又以義禁府言啓曰。罪人李得重。杖一百收贖。告身盡行追奪。流三千里定配事。照律公事判付內依允。啓下矣。罪人李得重。杖一百收贖。告身盡行追奪。全羅道康津縣流三千里定配。而以刑曹啓辭內。辭意具罪目。依例發遣府羅將。押送配所。何如。傳曰。允。
정조 5년
校理金履正疏曰。伏以臣於日昨對章。敢暴情私。尾陳一說。而性本躁妄。未克審愼。浪聞浪信。而竊附有聞卽告之義。敢干猥瀆。及承回諭。誨責截嚴。事實判異。聖旨至明。臣之所陳。罪著誕妄。而不加誅罰。曲賜寬貸。辭敎諄諄。使之悔恥。有若慈父之敎迷子。臣雖冥頑。亦具省覺。仰感俯愧。寧欲皮面而不得也。席稾震越。歷日冞蹙。不敢晏然冒當於省護之恩。而走伏城闉。拜章自列。伏乞聖明。勘臣浪率之罪。以警臣工。臣方引罪。不宜贅陳。而竊念國賊罪犯宗祀。遺孽足慣淸禁。徒知貸利。全蔑倫義。不可使此等賊家臧獲之類。託其賣買。任其去留於城市之內。伏願嚴飭捕廳。益加詗禁。臣無任惶懼屛營之至。答曰。省疏具悉。尾陳事。未知爾意指何事謂可詗禁。故不許施。爾其勿辭察職。
정조 5년
司成蔡廷夏元疏。回啓未下。省疏具悉。食堂元額事。予意亦知其苟艱。而事屬先朝受敎。不敢輕易變改。然無定額。亦是先朝已例云爾。則何以適從之爲穩。更令本館。詳考稟處。大司成久任事。爾言甚是。而近來數遞。實由於姑未得其人故耳。令政院另飭銓曹。此後各別擇差。
정조 5년
辛丑十一月初四日巳時。上御觀物軒。右副承旨李世奭。記事官趙興鎭金鳳顯。別兼春秋鄭東浚。以次進伏訖。上曰。今日政府望拜禮。何承旨進去乎。世奭曰。左副承旨進去矣。上曰。然則俄下入侍之命。置之。命讀蔡廷夏上疏後。命退。承史以次退出。
정조 5년
辛丑十一月初四日未時。上御誠正閣。左副承旨入侍時。左副承旨金宇鎭。假注書趙衍德。記事官金鳳顯。別兼春秋李集斗。以次進伏訖。上曰。李集斗雖除外任。別兼則當仍帶出去矣。宇鎭曰。然矣。上曰。在前林象元。曾在外任時。仍帶別兼。有陰晴日記修送之事矣。宇鎭曰。古例果然矣。上曰。江西邑況。何如。宇鎭曰。頗好云矣。上謂集斗曰。爾居邇列。今至屢年。遽爾出外。心甚悵然。第其下往善爲也。命集斗先退。編修官張顯慶進伏。宇鎭曰。明日內閣奉審。不爲草記而擧行乎。上曰。唯。上曰。新除承旨出牌事。分付。左承旨入待。賤臣承命出傳。與趙時偉。偕入進伏。上曰。今番試藝入格。爲幾人乎。時偉曰。三中只一人。其外皆二中一中矣。上曰。新造弓品。何如。時偉曰。弓品似好。而不問於手。故入格者少矣。上曰。江西果善爲矣。時偉曰。在渠天恩罔極矣。命宇鎭書榻敎曰。江西縣令。令今日辭朝。又命書傳敎曰。玆事業欲提飭而未果。又因司成蔡廷夏疏思之。近來大司成陞試。則雖皆逐朔設行。通讀則率不如期試取。致使遐方經生。許久留連。豈非貽弊之大端乎。今年正月以後。大司成中。只試陞補。不試通讀人。竝捧現告。姑先從重推考。此後嚴飭本館。通讀毋得踰限。如是申飭。而復踵前習。大司成難免重勘。以此知悉。上曰。皇曆何當出來耶。時偉曰。今晦間當到栅門。而望間當入來矣。命退。承史以次退出。
정조 5년
行都承旨嚴璹藥院進。左承旨趙時偉坐直。右承旨沈念祖內閣進。左副承旨金宇鎭坐。右副承旨李世奭坐直。同副承旨未差。注書趙興鎭仕直李祖承病。假注書趙衍德藥院直。事變假注書未落點。
정조 5년
沈念祖啓曰。明日視事。毓祥宮冬享祭相値。頉稟。傳曰。知道。
정조 5년
傳于沈念祖曰。大臣備局堂上引見。守令輪臺官。同爲入侍。
정조 5년
備忘記。廣州府尹洪檢下直。長弓一張。長箭一部。片箭一部。筒兒一筒賜給。
정조 5년
有政。吏批。判書李衍祥進。參判金文淳未肅拜。參議徐有防進。左承旨趙時偉進。吏批啓曰。大司成今當差出。而擬望之人乏少。承旨竝擬。何如。傳曰。允。以鄭尙淳爲禮曹判書。蔡弘履爲戶曹參判。奇彦鼎爲宗簿正。徐秉德爲掌樂正。黃昇源爲大司成。洪處質李宗漢爲崇靈殿參奉。柳河源爲高山察訪。廣陵君烻在喪終制。承文正字單李敬裕。折衝洪成龜。今加嘉善賞加。
정조 5년
兵批。判書李性源病。參判鄭昌聖入直進。參議尹冕東差祭。參知沈有鎭差祭。左副承旨金宇鎭進。無政事。
정조 5년
傳于趙時偉曰。兵曹參判入侍。
정조 5년
以掌令具修溫洪秉聖。正言沈商賢牌不進罷職傳旨。傳于金宇鎭曰。只推。
정조 5년
金宇鎭啓曰。正言沈商賢。旣有只推之命。卽爲牌招。以爲暑經之地。何如。傳曰。允。
정조 5년
以京畿監司狀啓。傳于趙時偉曰。觀此狀啓。利川事誠甚矜惻。許多被燒民戶。不可不別般顧助。況本縣再昨年駐蹕之所。而被燒人家。又在館所咫尺之地云云。尤當另施恤典。卽令備局。參考前例。從優例磨鍊。措辭行會。仍令本縣監。親執分俵。使之星火結構安接。從近當送宣傳官。憑其勤慢。以此一體嚴飭。
정조 5년
傳于趙時偉曰。中官文鳳億。越俸十五等。
정조 5년
沈念祖啓曰。望單書入。何等審愼。而事變假注書望單子。至有越貼誤書。事甚可駭。當該注書從重推考。警責原望筒改修正以入。而臣亦有不察之失。惶恐待罪之意。敢啓。傳曰。知道。勿待罪。
정조 5년
辛丑十一月初五日申時。上御誠正閣。左副承旨入侍時。左副承旨金宇鎭。記事官趙興鎭金鳳顯。編修官張顯慶。以次進伏訖。上曰。今日坐直。誰也。宇鎭曰。左承旨及右副承旨矣。上曰。內閣之番。何日出去耶。宇鎭曰。姑未知何時出直矣。上曰。三日之外。何其加入也。宇鎭曰。一二直提學有實𧏮。故姑不得替番矣。上曰。今日日氣。亦甚寒冷矣。宇鎭曰。今日可謂極寒矣。上曰。大抵今冬日氣。寒溫不適。故盛氣大熾。閭巷間無人不痛云。而在前如此之年。每多翌春癘疫之患。明年若有癘疫。則飢歲窮民。必當有死亡之患。予切悶事。宇鎭曰。今冬日候。雖甚不適。明春豈有瘟疫之理。而蓋近年以來。無論春夏秋冬。首尾相續。初不止息。是甚可怪矣。上曰。瘟疫卽運氣。而無歲無之。無時無之。痛症與前日之癘疫。輕重各異云。亦可怪也。宇鎭曰。果然矣。命退。承史以次退出。
정조 5년
行都承旨嚴璹藥院直。行左承旨金尙集未肅拜。右承旨徐有防未肅拜。左副承旨趙時偉坐直。右副承旨金宇鎭內閣進。同副承旨李世奭坐直。注書趙興鎭仕李祖承病。假注書趙衍德藥院直。事變假注書徐有沂病。
정조 5년
李世奭啓曰。明日常參經筵。取稟。傳曰。知道。
정조 5년
金宇鎭啓曰。明日冬至望闕禮。依例爲之之意。敢啓。傳曰。知道。
정조 5년
傳于趙時偉曰。職務相妨。直提學沈念祖。本職許遞。
정조 5년
承旨前望單子入之。金尙集徐有防落點。
정조 5년
以濟州御史朴天衡狀啓。傳于金宇鎭曰。觀此狀啓。所引前例。不可不從施。況有令該曹趁速稟處之請。若待回下御史等待之弊。亦不可不念。本牧三邑士庶人年八十以上加資。一依舊例擧行。將此狀本中。後錄列名。待明朝政官牌招開政。下批官敎。仍令明日內安寶成送。御史還朝前。一一聚集。以尊高年之意。勞問慰諭後。頒給官敎。擧行形止狀聞事。亦令該曹。分付濟州巡撫御史處。
정조 5년
傳于趙時偉曰。夜漏已分。穉陽肇動世所稱亞歲也。王者對時行令。無出仁政二字。先朝故事。小子敢不遵述。至日能垂綍。王心已可占。又是故相帖詞也。禁府刑曹重囚外。時囚竝放送後以聞。各衙門營門拘留之類。亦依舊例。死罪外竝令放送。使各其司草記。分付。
정조 5년
傳于趙時偉曰。明日京畿監司入侍。
정조 5년
事變假注書李鎭宅汰去。代以徐有沂爲事變假注書。
정조 5년
以慶尙監司別單。傳于趙時偉曰。令該曹判堂。詳閱文案。反覆參量。出意見論理。不多日內回啓事。分付。
정조 5년
行都承旨嚴璹藥院直。行左承旨金尙集坐。右承旨徐有防坐直。左副承旨趙時偉坐直。右副承旨金宇鎭坐。同副承旨李世奭坐。注書趙興鎭仕李祖承病。假注書趙衍德藥院直。事變假注書徐有沂仕。
정조 5년
大殿王大妃殿惠慶宮中宮殿。政院玉堂單子問安。答曰。知道。
정조 5년
大殿王大妃殿惠慶宮中宮殿。朝廷二品以上六曹堂上兩司長官奉朝賀單子問安。答曰。知道。
정조 5년
傳于徐有防曰。左承旨與京畿監司入侍。
정조 5년
有政。吏批。判書李衍祥進。參判金文淳進。參議未差。左承旨徐有防進。以沈念祖爲吏曹參議。兪彦鎬爲知春秋。學諭單張志默。
정조 5년
再政。以趙㠎爲金海府使。
정조 5년
兵批。判書李性源進。參判鄭昌聖入直。參議尹冕東病。參知沈有鎭病。左副承旨趙時偉進。以金魯鎭爲知事。李迪爲忠州營將。李謇爲同知。林蓍喆爲僉知。田文顯爲宣傳官。李潤禧爲內禁將。王道源爲唐浦萬戶。徐有隣爲同知。廣州中軍單李漢明。申漢平爲平薪僉使。
정조 5년
趙時偉。以兵曹言啓曰。禁府刑曹重囚外。時囚竝放送後以聞。各衙門營門拘留之類。亦依舊例。死罪外。竝令放送。使各其司草記事。命下矣。因傳敎。本曹拘留罪人水剌間軍士順福二太放送。龍虎營拘留罪人前內禁衛趙命鎭。依傳敎。待用刑日重棍。回示後。充軍次姑爲保放之意。敢啓。傳曰。知道。趙明鎭外。今番竝分揀放送。
정조 5년
嚴璹。以漢城府言啓曰。各衙門拘留之類。依舊例。死囚外竝放送。使各其司草記事。命下矣。本府拘留罪人十四名。而皆非重囚。故以傳敎內辭意。曉諭後一竝放送之意。敢啓。傳曰。知道。
정조 5년
趙時偉。以訓鍊都監言啓曰。禁府刑曹重囚外。時囚竝放送後以聞。各衙門營門拘留之類。亦依舊例。死罪外竝令放送。使各其司草記事。命下矣。因傳敎。拘留罪人龍虎營行首執事文載奎放送。犯夜武藝別監李仁福。嚴刑懲勵次。姑爲保放。其他拘留之人。亦爲放送之意。敢啓。傳曰。知道。今番特從寬典。竝蕩滌放送。
정조 5년
又以御營廳言啓曰。禁府刑曹重囚外。時囚竝放送後以聞。各衙門營門拘留之類。亦依舊例。死罪外竝放送。使各其司草記事。命下矣。本廳拘留擊錚罪人軍威鄕軍金靑龍。因大臣所奏。待用刑時回示三帀後。決棍五十度事。已爲定奪矣。上項金靑龍。依傳敎當爲放送。而罪犯甚重。有難全釋。待用刑依定奪勘罪次。姑爲保放。其他拘留人放送之意。敢啓。傳曰。知道。今番則姑從末勘。明日移法司杖配。收贖放送。
정조 5년
徐有防。以義禁府言啓曰。高山前察訪金樂熙拿囚之意。敢啓。傳曰。知道。
정조 5년
又以義禁府言啓曰。禁府刑曹重囚外。時囚竝放送後以聞事。命下矣。時囚罪人金樂熙李鎭翼洪樂莘鄭東愈等。竝放送之意。敢啓。傳曰。知道。
정조 5년
又以義禁府言啓曰。義興前縣監金相茂洪述祖李鎭翼李正模李義逸沈命吉黃櫽洪樂莘鄭東愈等。令該府拿問照律定罪事。傳旨啓下矣。李鎭翼洪樂莘鄭東愈等。今方待命。卽爲拿囚。而金相茂。以放逐田里罪人。時在洪忠道永同地云。依例發遣府書吏拿來。洪述祖。以衿川縣監。時在任所。李正模。以順興府使。時在任所。李義逸。以臨陂縣令。時在任所。黃櫽以丹陽郡守。時在任所云。發遣府羅將竝拿來。沈命吉旣已身故云。勿論。何如。傳曰。允。
정조 5년
又以刑曹言啓曰。禁府刑曹重囚外。時囚竝放送後以聞事。命下矣。取考囚徒案。則輕囚七名內。金重瑞。以江界京主人。貿銅蔘價九千餘兩未納罪。依判下刑推徵捧次禁囚者。李國良趙啓廉崔漢臣朴世寶。以鎭海監色沙格。上納國穀幻弄罪。依判下待用刑。刑推後發配次囚禁者。李漢起。以毆傷人物。辜限間囚禁者。罪犯俱係緊重。不得放送。元景燁崔敬日等。因中樞府闕番罪直囚者。竝卽放送之意。敢啓。傳曰。知道。
정조 5년
又以左邊捕盜廳言啓曰。傳敎內各衙門營門拘留之類。亦依舊例死罪外。竝令放送事。命下矣。本廳時囚罪人奴旕乭伊。以宗廟越墻事。罪係重大。不得放送。韓再哲田有草朴得伊等三名。不過穿窬之賊。而旣盡究竟。竝放送之意。敢啓。傳曰。知道。
정조 5년
又以右邊捕盜廳言啓曰。禁府刑曹重囚外。時囚竝放送後以聞。各衛門營門拘留之類。亦依舊例死罪外。竝令放送。使各其司草記事。命下矣。依傳敎。本廳在囚賊漢中金成得洪龍福韓大老味李萬得朴萬壽曺呂三柳福得等七名。竝放送之意。敢啓。傳曰。知道。
정조 5년
判府事李徽之箚曰。伏以。玆當履長之辰。擧切迓休之喜。大臣諸宰。趨造天陛。咸伸起居之儀。兼效賀祝之忱。臣忝居大官之後。揆以情禮。尤宜進參。而第臣自初一日。重得寒感。至今沈篤。委身床席。轉仄須人。欲起還仆。末由致身。玆不免闕禮之罪。只自惶悚俟譴。伏乞聖明。亟降威罰。以警具僚焉。取進止。答曰。省箚具悉卿懇。病未造班。何用深引。卿其安心勿辭。益加善攝。仍傳曰。此批答遣史官傳諭于李判府事。
정조 5년
辛丑十一月初七日巳時。上御誠正閣。前一直提學。一直提學入侍時。前一直提學鄭民始。一直提學沈念祖。左副承旨趙時偉。假注書趙衍德。編修官張顯慶。記事官金鳳顯。以次進伏訖。民始曰。半日臨殿之餘。聖體。若何。上曰。一樣矣。民始曰。日寒愈劇。益加愼節。宜矣。上曰。卿勿慮焉。上曰。王大妃殿進御人蔘。若是品薄而味劣。尙不勝驚悚矣。欲求責效。而反致受害。是豈成說乎。民始曰。臣待罪本院。不能檢察。致有此弊。益覺死有餘罪矣。上曰。京貿蔘。何如。民始曰。品則頗好。價則太高矣。上曰。江蔘何當上來耶。民始曰。非久當入來矣。上曰。近來羅蔘。何如是品劣乎。民始曰。名雖羅蔘。而家蔘太半。故如是矣。上曰。南民種如菜圃云。然否。民始曰。果然矣。民皆取其厚利。每致欺賣。故果有此弊矣。上曰。王大妃殿粟米飮人蔘。自戶曹貿用京蔘。可也。民始曰。已爲求貿矣。上曰。韓光濟之得除閫任。誠善爲矣。民始曰。聖敎誠然。而以其親年之八十有九。不得赴任云矣。時偉曰。金海府使許任。亦以親年。不得往赴云矣。上曰。許任之久屈江華中軍。亦甚可冤。而言其履歷。則合授兵使之任矣。仍命書傳敎曰。聞筵臣言。金海府使許任情理。勢難赴任云。此時曠官。不可不念。該府使改遞。今日政。各別各差。上曰。金海自是兼營將。而尹得毅之投紱徑歸。實關後弊。嗣後監司。先以此等事申禁。可也。命退。諸臣以次退出。
정조 5년
辛丑十一月初七日午時。上御誠正閣。左承旨與京畿監司入侍時。京畿監司李亨逵。行左承旨金尙集。假注書趙衍德。編修官張顯慶。記事官金鳳顯。以次進伏訖。上曰。本道災結。盡爲分俵乎。亨逵曰。然矣。上曰。利川邑底。緣何遇災耶。亨逵曰。初一日夜半火發風猛。燒至一百九十四戶云矣。上曰。言念民狀。呼號失所之形。如在目前。不勝務悶。宜施軫恤之典。何以則爲實惠耶。亨逵曰。當年還穀。若令停退。則當爲實惠。而非自下可以仰請者矣。上曰。其數當至幾石耶。亨逵曰。都不過四百七十餘石矣。命書傳敎曰。催科方張。而被燒民戶。至於一百九十四戶之多。奠接區劃之方。日昨雖令備局措辭行會。兼施恤典。而此豈足爲救焚之資乎。本邑以畿輔咫尺之地。纔經駐蹕。凡係顧念之政。比他自別。況於奔蕩之餘。可知其缾甖之俱空。召問道臣。民情果以新還之難辦。爲目下繹騷之端云云。予料可謂不爽。今年諸道。爲慮嗣歲舊還。則特令停退。新還則必使準捧。而至若本邑。豈可無別般闊挾之政。利川縣被災民人。當年還上。特爲一竝停退。卽令備局。分付該道。俾知朝家愍恤之意。上曰。本道舊還。已爲停退乎。亨逵曰。然矣。上曰。特命停退之後。民間能無騷擾之患耶。亨逵曰。傳敎頒示之後。擧皆安接云矣。上曰。本營裨將敎鍊官。皆除邊將乎。此亦異恩矣。亨逵曰。聖敎果然。而渠輩擧皆感泣矣。上曰。利川縣監能盡接濟之方乎。亨逵曰。本官曾有善治之名。當善爲矣。上曰。爲政之要。專在惠之一字。卿其申飭地方官。無或一民之失所。可也。命亨逵先退。命書傳敎曰。該房多事。司饔副提調李世奭許遞。命退。承史以次退出。
정조 5년
辛丑十一月初七日申時。上御誠正閣。坐直承旨入侍時。右承旨徐有防。記事官趙興鎭金鳳顯。別兼春秋鄭東浚。以次進伏訖。命書傳敎曰。初十日誕辰陳賀。旣承慈敎權停。又命書傳敎曰。禁府草記誤下矣。同罪他囚。旣以輕囚。竝在蒙放。到今不可異同。義興前後守令未及拿來人。竝爲分揀。其中洪述祖。此傳敎前。聞已就囚。今無可論。放送後草記事。分付該府書訖。命讀公事。有防讀奏。上曰。數日以感氣。各項公事。不得酬應矣。積置者甚多矣。有防曰。感候之平復屬耳。公事之留院者。亦非時急。不必一日內盡爲啓下。分日判下。誠爲保嗇之方矣。上曰。旣已始之。何必經日。仍命書草記批答及判付後。命退。承史以次退出。
정조 5년
行都承旨嚴璹藥院進。行左承旨金尙集坐。右承旨徐有防坐。左副承旨趙時偉坐直。右副承旨金宇鎭坐直。同副承旨丁範祖在外。注書趙興鎭仕李祖承病。假注書趙衍德藥院直。事變假注書徐有沂仕。
정조 5년
徐有防啓曰。明日視事。以抄啓文臣召講相値。頉稟。傳曰。知道。
정조 5년
傳于金尙集曰。左副承旨右副承旨入侍。
정조 5년
傳于金宇鎭曰。新除授承旨牌招察任。
정조 5년
金宇鎭。以承文院官員。以都提調意啓曰。北京交易咨文。今已出來矣。回咨依例撰出。正書安寶後。定禁軍騎撥。下送于使臣所到處。使之同爲齎去。何如。傳曰。允。
정조 5년
又以御營廳言啓曰。依傳敎。撃錚罪人金靑龍。移送秋曹之意。敢啓。傳曰。知道。
정조 5년
又以刑曹言啓曰。因御營廳草記。撃錚罪人金靑龍。移送法司。杖配收贖放送事。批下矣。罪人金靑龍。依先朝受敎。杖一百充軍收贖放送之意。敢啓。傳曰。知道。
정조 5년
又以義禁府言啓曰。義興前縣監洪述祖拿囚之意。敢啓。傳曰。知道。
정조 5년
徐有防。以義禁府言啓曰。義興前後守令未及拿來人。竝爲分揀。其中洪述祖。此傳敎前。聞已就囚。今無可論。放送後草記事。命下矣。以義興前縣監未及拿來人。順興府使李正模。臨陂縣令李義逸。丹陽郡守黃櫽。永同地放逐田里罪人金相戊等。拿來書吏羅將。旣已發遣。還爲上送事。分付各該道臣。而時囚罪人洪述祖放送之意。敢啓。傳曰。知道。
정조 5년
辛丑十一月初八日辰時。上御誠正閣。右承旨入侍時。右承旨徐有防。假注書趙衍德。記事官金鳳顯。別兼春秋金載瓚。以次進伏訖。有防曰。俄有右副承旨入侍之命。而姑未仕進矣。上曰。一直提學來待政院事。分付。仍命退。諸臣以次退出。
정조 5년
辛丑十一月初八日巳時。上御誠正閣。左承旨與一直提學入侍時。一直提學沈念祖。行左承旨金尙集。假注書趙衍德。編修官張顯慶。記事官金鳳顯。以次進伏訖。上曰。右副承旨入來乎。尙集曰。今始入來矣。上曰。二直提學明日殿講。當進參乎。念祖曰。今病少愈。當入來矣。殿講處所當以政院。取稟乎。上曰。以誠正閣爲之。好矣。念祖曰。日寒如此。有難臨殿受講矣。上曰。今番則欲省儀節。當臨時下敎矣。上曰。日前發問條目。太甚煩多。今番則只以五條發問。至如鄕黨篇服色等節。從詳發問。好矣。念祖曰。聖敎誠然矣。上曰。明日所講之篇。自雍也。至述而篇應講事。知委講官。可也。命退。承史以次退出。
정조 5년
辛丑十一月初八日午時。上御誠正閣。承旨入侍時。右承旨徐有防。左副承旨趙時偉。右副承旨金宇鎭。假注書趙衍德。編修官張顯慶。記事官金鳳顯。以次進伏訖。上曰。兵曹判書病狀。今得差可乎。有防曰。今聞少愈。而尙未蘇完云矣。上曰。今番都政。窠闕太少。似難趁月開政矣。時偉曰。吏曹稍有出窠。而兵曹今無見窠。難以區處云矣。上曰。坐直。誰也。有防曰。以下位承旨伴直矣。命書傳敎曰。同副承旨李世奭。聞其實𧏮甚劇云。今姑許遞。前望單子入之。命退。承史以次退出。